Απόφαση του Δικαστηρίου (δεύτερο τμήμα) της 9ης Οκτωβρίου 1997. - Rank Xerox Manufacturing (Nederland) BV κατά Inspecteur der Invoerrechten en Accijnzen. - Αίτηση για την έκδοση προδικαστικής αποφάσεως: Tariefcommissie - Κάτω Χώρες. - Κοινό Δασμολόγιο - Δασμολογικές κλάσεις - Συσκευές αντιγραφής και τηλεαντιγραφής - Κατάταξη στη Συνδυασμένη Ονοματολογία. - Υπόθεση C-67/95.



Συλλογή της Νομολογίας του Δικαστηρίου 1997 σελίδα I-05401



Περίληψη

Διάδικοι

Σκεπτικό της απόφασης

Απόφαση για τα δικαστικά έξοδα

Διατακτικό



Λέξεις κλειδιά

Κοινό Δασμολόγιο - Δασμολογικές κλάσεις - Συσκευή αποτελούμενη από διάταξη για ανίχνευση, ψηφιακό μηχανισμό και μηχανισμό εκτυπώσεως - Δασμολογική κατάταξη βάσει του γενικού κανόνα ερμηνείας 3, στοιχείο γγ, στη διάκριση 9009 12 00 της Συνδυασμένης Ονοματολογίας

Περίληψη

Tο Κοινό Δασμολόγιο έχει την έννοια ότι συσκευές οι οποίες μπορούν συγχρόνως να στέλνουν φωτοαντίγραφα και να αναπαράγουν αντίγραφα και οι οποίες αποτελούνται από διάταξη για ανίχνευση (scanner), ψηφιακό μηχανισμό (μνήμη) και μηχανισμό εκτυπώσεως (laser printer) υπάγονται στη δασμολογική διάκριση 9009 12 00 της Συνδυασμένης Ονοματολογίας.

Ειδικότερα, τέτοιες συσκευές πολλαπλών λειτουργιών, οι οποίες μπορεί να κατατάσσονται τόσο στην κλάση 8517 όσο και στην κλάση 9009, πρέπει να κατατάσσονται, σύμφωνα με τον γενικό κανόνα 3, στοιχείο γγ, σχετικά με την ερμηνεία της Συνδυασμένης Ονοματολογίας, στην τελευταία κατά σειρά αρίθμησης κλάση μεταξύ των κλάσεων που μπορούν έγκυρα να ληφθούν υπόψη, δεδομένου, αφενός, ότι ο γενικός κανόνας 3, στοιχείο αα, ο οποίος προβλέπει την προτεραιότητα της πιο εξειδικευμένης κλάσεως, αποκλείεται, διότι οι δασμολογικές κλάσεις που μπορούν να ληφθούν υπόψη ανήκουν σε διαφορετικά κεφάλαια, και, αφετέρου, ότι ο γενικός κανόνας 3, στοιχείο ββ, δεν έχει εφαρμογή, καθόσον οι συσκευές αυτές δεν έχουν καμιά λειτουργία από την οποία να μπορεί να προσδιοριστεί ο ουσιώδης χαρακτήρας τους.

Διάδικοι

Στην υπόθεση C-67/95,

που έχει ως αντικείμενο αίτηση της Tariefcommissie (Κάτω Ξώρες) προς το Δικαστήριο, κατ' εφαρμογήν του άρθρου 177 της Συνθήκης ΕΚ, με την οποία ζητείται, στο πλαίσιο της διαφοράς που εκκρεμεί ενώπιον του αιτούντος δικαστηρίου μεταξύ

Rank Xerox Manufacturing (Nederland) BV

και

Inspecteur der Invoerrechten en Accijnzen,

η έκδοση προδικαστικής αποφάσεως ως προς την ερμηνεία του κανονισμού (ΕΟΚ) 2587/91 της Επιτροπής, της 26ης Ιουλίου 1991, που τροποποιεί το παράρτημα Ι του κανονισμού (ΕΟΚ) 2658/87 του Συμβουλίου για τη δασμολογική και στατιστική ονοματολογία και το Κοινό Δασμολόγιο (ΕΕ L 259, σ. 1),

ΤΟ ΔΙΚΑΣΤΗΡΙΟ

(δεύτερο τμήμα),

συγκείμενο από τους R. Schintgen, πρόεδρο τμήματος, G. F. Mancini και G. Hirsch (εισηγητή) δικαστές,

γενικός εισαγγελέας: A. La Pergola

γραμματέας: L. Hewlett, υπάλληλος διοικήσεως,

λαμβάνοντας υπόψη τις γραπτές παρατηρήσεις που κατέθεσαν:

- η Rank Xerox Manufacturing (Nederland) BV, εκπροσωπουμένη από τον D. G. van Vliet και την E. N. Punt, φορολογικούς συμβούλους,

- η Επιτροπή των Ευρωπαϋκών Κοινοτήτων, εκπροσωπουμένη από τον H. van Lier, νομικό σύμβουλο, επικουρούμενο από τον J. Stuyck, δικηγόρο Βρυξελλών,

έχοντας υπόψη την έκθεση ακροατηρίου,

αφού άκουσε τις προφορικές παρατηρήσεις της Rank Xerox Manufacturing (Nederland) BV και της Επιτροπής, κατά τη συνεδρίαση της 14ης Νοεμβρίου 1996,

αφού άκουσε τον γενικό εισαγγελέα που ανέπτυξε τις προτάσεις του κατά τη συνεδρίαση της 12ης Δεκεμβρίου 1996,

εκδίδει την ακόλουθη

Απόφαση

Σκεπτικό της απόφασης

1 Με διάταξη της 3ης Μαρτίου 1995, η οποία περιήλθε στο Δικαστήριο στις 13 Μαρτίου 1995, η Tariefcommissie υπέβαλε, κατ' εφαρμογήν του άρθρου 177 της Συνθήκης ΕΚ, προδικαστικό ερώτημα ως προς την ερμηνεία του κανονισμού (ΕΟΚ) 2587/91 της Επιτροπής, της 26ης Ιουλίου 1991, που τροποποιεί το παράρτημα Ι του κανονισμού (ΕΟΚ) 2658/87 του Συμβουλίου για τη δασμολογική και στατιστική ονοματολογία και το Κοινό Δασμολόγιο (ΕΕ L 259, σ. 1).

2 Το ζήτημα αυτό ανέκυψε στο πλαίσιο διαφοράς μεταξύ της εταιρίας ολλανδικού δικαίου Rank Xerox Manufacturing (Nederland) BV (στο εξής: Rank Xerox) και του Inspecteur der Invoerrechten en Accijnzen του Venlo (στο εξής: Inspecteur) ως προς τη δασμολογική κατάταξη των δύο συσκευών Rank Xerox 3010 και Rank Xerox 3010 Editor, οι οποίες παρέχουν συγχρόνως τη δυνατότητα αποστολής τηλεαντιγράφων και αντιγραφής καθώς και, προκειμένου για τη συσκευή Xerox 3010 Editor, σελιδοποιήσεως των λαμβανομένων εικόνων.

3 Οι συσκευές αποτελούνται κυρίως από διάταξη για ανίχνευση (scanner), έναν ψηφιακό μηχανισμό (μνήμη) και έναν μηχανισμό εκτυπώσεως (laser printer). Τα δεδομένα ενός εγγράφου ή εικόνες καθίστανται ψηφιακά μέσω ενός scanner. Αφού κατ' αυτόν τον τρόπο καταστούν ψηφιακά, αυτά τα δεδομένα ή εικόνες που προέρχονται από τον scanner ή, στη δεύτερη χαρακτηριστική των δύο συσκευών επιλογή (option), που αποστέλλονται από άλλες συσκευές τηλεαντιγραφής και διαβιβάζονται μέσω των συνήθων τηλεπικοινωνιακών γραμμών, αποθηκεύονται στην εσωτερική μνήμη των συσκευών. Εκεί μπορούν να υποστούν επεξεργασία, να επαναποθηκευθούν μετά την επεξεργασία, να διαβιβαστούν με την αρχική ή τη μετά την επεξεργασία μορφής τους ή ακόμη να εκτυπώνονται με τη βοήθεια ηλεκτρονικού συστήματος εκτυπώσεως.

4 Κατά τον χρόνο των πραγματικών περιστατικών της κύριας δίκης, ο κανονισμός 2587/91 όριζε, ως προς την κλάση 8472 της Συνδυασμένης Ονοματολογίας (στο εξής: ΣΟ), η οποία περιλαμβάνεται στο κεφάλαιο 84 περί «Πυρηνικών αντιδραστήρων, λεβήτων, μηχανών, συσκευών και μηχανικών επινοήσεων· μέρη αυτών των μηχανών ή συσκευών»:

«Κεφάλαιο 84

(...)

8472 Άλλες μηχανές και συσκευές γραφείου (π.χ. πολύγραφοι εκτογραφικού τύπου ή μεμβρανών, μηχανές εκτύπωσης διευθύνσεων, αυτόματοι διανομείς τραπεζογραμματίων, μηχανές διαλογής, μετρήσεως ή συσκευασίας σε κυλίνδρους των κερμάτων, συσκευές για το ξύσιμο των μολυβιών, συσκευές για το τρύπημα ή τη σύνδεση εγγράφων):

8472 10 00 - Πολύγραφοι

(...)

8472 90 - Άλλα:

8472 90 10 - - Μηχανές διαλογής, μέτρησης και συσκευασίας σε κυλίνδρους των κερμάτων

8472 90 90 - - Άλλα»

5 Η κλάση 8517 του κεφαλαίου 85 της ΣΟ («Μηχανές, συσκευές και υλικά ηλεκτρικά και τα μέρη τους· συσκευές εγγραφής ή αναπαραγωγής του ήχου, συσκευές εγγραφής ή αναπαραγωγής των εικόνων και του ήχου για την τηλεόραση, και μέρη και εξαρτήματα των συσκευών αυτών») καλύπτει τις «Ηλεκτρικές συσκευές για την ενσύρματη τηλεφωνία ή τηλεγραφία, στις οποίες περιλαμβάνονται και οι συσκευές τηλεπικοινωνίας με φερόμενη ηλεκτρική ενέργεια».

6 Ο κωδικός 9009 της ΣΟ, ο οποίος ανήκει στο κεφάλαιο 90 της ΣΟ με τίτλο «Όργανα και συσκευές οπτικής, φωτογραφίας (...)», ορίζει:

«9009 Συσκευές φωτοαντιγραφής με οπτικό σύστημα ή με επαφή και συσκευές θερμοαντιγραφής:

- Συσκευές φωτοαντιγραφής ηλεκτροστατικές:

9009 11 00 - - Που λειτουργούν με απευθείας αναπαραγωγή της πρωτότυπης εικόνας στο αντίγραφο (άμεση μέθοδος)

9009 12 00 - - Που λειτουργούν με αναπαραγωγή της εικόνας του πρωτοτύπου στο αντίγραφο με τη χρησιμοποίηση ενδιάμεσου υποθέματος (έμμεση μέθοδος)

- Άλλες συσκευές φωτοαντιγραφής:

9009 21 00 - - Με οπτικό σύστημα

9009 22 - - Με επαφή:

(...)

9009 30 00 - Συσκευές θερμοαντιγραφής».

7 Οι σημειώσεις του τμήματος ΞVΙ, οι οποίες αναφέρονται στα κεφάλαια 84 και 85, ορίζουν, μεταξύ άλλων, όσον αφορά τις σχέσεις μεταξύ των κεφαλαίων 84, 85 και άλλων κλάσεων, όπως οι υπαγόμενες στο κεφάλαιο 90:

«1. Το τμήμα αυτό δεν περιλαμβάνει:

α) (...)

μ) τα είδη του κεφαλαίου 90

2. (...)

3. Εκτός από αντίθετες διατάξεις, οι συνδυασμοί μηχανών διαφόρων ειδών που προορίζονται να λειτουργούν μαζί και που αποτελούν ένα μόνο σώμα, καθώς και οι μηχανές που είναι κατασκευασμένες για να εξασφαλίζουν δύο ή περισσότερες διαφορετικές λειτουργίες, εναλλακτικές ή συμπληρωματικές, κατατάσσονται ανάλογα με την κύρια λειτουργία που χαρακτηρίζει το σύνολο.

4. (...)

5. Για την εφαρμογή των προηγούμενων σημειώσεων, η ονομασία "μηχανές" καλύπτει τις μηχανές, συσκευές, διατάξεις, μηχανικές επινοήσεις και διάφορα υλικά που αναφέρονται στις κλάσεις των κεφαλαίων 84 ή 85».

8 Σύμφωνα με τους γενικούς κανόνες για την ερμηνεία της ΣΟ, οι οποίοι περιέχονται στο πρώτο μέρος, τίτλος Ι, υπό Α, «Η κατάταξη των εμπορευμάτων στη Συνδυασμένη Ονοματολογία πραγματοποιείται σύμφωνα με τις παρακάτω αρχές:

1. (...)

2. α) (...)

β) Κάθε αναφορά σε μία ύλη μέσα σε ορισμένη κλάση καλύπτει την ύλη αυτή, είτε σε αμιγή κατάσταση είτε αναμεμειγμένη ή και συνδυασμένη με άλλες ύλες. Επίσης, κάθε αναφορά σε τεχνουργήματα από ορισμένη ύλη καλύπτει τα τεχνουργήματα που αποτελούνται εξ ολοκλήρου ή μερικώς από την ύλη αυτή. Η κατάταξη των αναμειγμένων αυτών προϋόντων ή των συνθέτων αυτών ειδών γίνεται σύμφωνα με τις αρχές που αναφέρονται στον κανόνα 3.

3. Όταν εμπορεύματα πρέπει, εκ πρώτης όψεως, να καταταγούν σε δύο ή περισσότερες κλάσεις, σ' εφαρμογή του κανόνα 2 β, ή σε κάθε άλλη περίπτωση, η κατάταξη γίνεται σύμφωνα με τα παρακάτω:

α) Η περισσότερο εξειδικευμένη κλάση πρέπει να έχει προτεραιότητα έναντι των κλάσεων με γενικότερο περιεχόμενο. Εντούτοις, όταν δύο ή περισσότερες κλάσεις καλύπτουν κάθε μία ένα μόνο τμήμα των υλών που αποτελούν ένα αναμειγμένο προϋόν ή ένα σύνθετο είδος ή ένα μόνο τμήμα των ειδών, στην περίπτωση εμπορευμάτων που παρουσιάζονται σε σύνολα συσκευασμένα για τη λιανική πώληση, αυτές οι κλάσεις πρέπει να θεωρούνται, σε σχέση με αυτό το προϋόν ή αυτό το είδος, ως εξίσου εξειδικευμένες έστω και αν μία από αυτές δίνει μια περισσότερο ακριβή ή περισσότερο πλήρη περιγραφή.

β) Τα αναμειγμένα προϋόντα, τα τεχνουργήματα και τα είδη που αποτελούνται από διάφορες ύλες ή προκύπτουν από τη συναρμολόγηση διαφόρων αντικειμένων, καθώς και τα εμπορεύματα που παρουσιάζονται σε σύνολα συσκευασμένα για τη λιανική πώληση, στα οποία η κατάταξη δεν μπορεί να γίνει με εφαρμογή του κανόνα 3 α, κατατάσσονται σύμφωνα με την ύλη ή το είδος που δίνει σ' αυτά τον ουσιώδη τους χαρακτήρα, όταν είναι δυνατός αυτός ο καθορισμός.

γ) Στις περιπτώσεις που η κατάταξη του εμπορεύματος δεν μπορεί να γίνει σύμφωνα με τον κανόνα 3 α ή 3 β, τότε αυτό κατατάσσεται στην τελευταία κατά σειρά αρίθμησης κλάση μεταξύ των κλάσεων που μπορούν έγκυρα να ληφθούν υπόψη.

(...)»

9 Ο κανονισμός (ΕΟΚ) 3417/88 της Επιτροπής, της 31ης Οκτωβρίου 1988, για την κατάταξη εμπορευμάτων στη Συνδυασμένη Ονοματολογία (EΕ 301, σ. 8), κατατάσσει, στο παράρτημά του, ένα «ηλεκτρονικό σύστημα για την εκτύπωση από αριθμητικά δεδομένα» στη διάκριση 8472 90 90, με την αιτιολογία ότι:

«Η κατάταξη καθορίζεται από τις διατάξεις του γενικού κανόνα 1 και από το κείμενο των κωδικών ΣΟ 8472 και 8472 90 90.

Μια ακτίνα λέηζερ αφηλεκτρίζει επιλεκτικά μια ήδη φορτισμένη ηλεκτροευαίσθητη επιφάνεια η οποία αντιστοιχεί στην επιθυμητή εικόνα. Στη συνέχεια φορτισμένα αρνητικά σωματίδια μελάνης σε σκόνη επικάθηνται στον φωτολήπτη και προσκολλώνται στις θετικές ζώνες για να σχηματισθεί η προβλεπόμενη εικόνα. Αυτή η εικόνα μεταφέρεται κατόπιν σε φορτισμένο θετικά φύλλο χαρτιού και ακολούθως σταθεροποιείται με θερμική μέθοδο. Η κλάση 9009 δεν μπορεί κατά συνέπεια να εφαρμοσθεί γιατί δεν υπάρχει κανένα αρχικό έγγραφο.»

10 Για να διασφαλιστεί η ομοιόμορφη εφαρμογή της ΣΟ και να τεθεί τέρμα σε ορισμένες δυσκολίες κατατάξεως αυτού του είδους συσκευών αντιγραφής με laser, η Επιτροπή εξέδωσε τον κανονισμό (ΕΚ) 1165/95, της 23ης Μαου 1995, για κατάταξη εμπορευμάτων στη Συνδυασμένη Ονοματολογία (ΕΕ L 117, σ. 15), της οποίας το παράρτημα στο σημείο 6 αναφέρει, στη διάκριση 9009 12 00, μια «συσκευή αντιγραφής με σύστημα οπτικής ανάγνωσης με ακτίνες laser (laser copier) που περιλαμβάνονται στην ίδια θήκη, κυρίως μια διάταξη για ανίχνευση (scanner), μια διάταξη ψηφιακής επεξεργασίας εικόνας και μια διάταξη εκτύπωσης (laser printer).

Η διάταξη ανίχνευσης χρησιμοποιεί ένα οπτικό σύστημα που αποτελείται από λυχνία, καθρέπτες, φακούς και φωτοκυψέλες, με σκοπό την ανίχνευση της πρωτότυπης εικόνας, γραμμή προς γραμμή.

Τα αντίγραφα παράγονται ηλεκτροστατικώς μέσω ενός τυμπάνου στον εκτυπωτή λέιζερ χρησιμοποιώντας την έμμεση επεξεργασία.

Η εν λόγω συσκευή φέρει αρκετές επιπρόσθετες λειτουργίες για μετατροπή της πρωτότυπης εικόνας, π.χ. σμίκρυνση, μεγέθυνση, διαβάθμιση χρώματος.»

Η υπαγωγή στη διάκριση αυτή αιτιολογείται από το γεγονός ότι «Η κατάταξη καθορίζεται από τις διατάξεις των γενικών κανόνων 1 και 6 για την ερμηνεία της συνδυασμένης ονοματολογίας καθώς και από το κείμενο των κωδικών ΣΟ 9009 και 9009 12 00.»

11 Τον Ιανουάριο του 1992, η Rank Xerox εισήγαγε στις Κάτω Ξώρες τις συσκευές Xerox 3010 και Xerox 3010 Εditor υποδεικνύοντας τη διάκριση 9009 21 00 για τη δασμολογική κατάταξη των εισαγομένων.

12 Ένα μήνα αργότερα, η Rank Xerox υπέβαλε ένσταση στρεφομένη κατά της δικής της διασαφήσεως ζητώντας την κατάταξη των εν λόγω συσκευών στη διάκριση 8472 90 90 της ΣΟ.

13 Μετά την επικύρωση της αρχικής κατατάξεως από τον Inspecteur και την ατελέσφορη ένσταση κατά της αποφάσεως αυτής, η Rank Xerox προσέφυγε στην Tariefcommissie.

14 Κρίνοντας ότι οι εν λόγω συσκευές είναι τελευταίας κατασκευής και υπερσύγχρονες και ότι οι ΣΟ πρέπει να ερμηνεύονται ομοιόμορφα, η Tariefcommissie ανέστειλε τη διαδικασία και υπέβαλε στο Δικαστήριο το εξής ερώτημα:

«Πώς πρέπει να ερμηνεύεται το Κοινό Δασμολόγιο, όπως ισχύει βάσει του κανονισμού (ΕΟΚ) 2587/91, για την κατάταξη των περιγραφομένων στο ιστορικό συσκευών Xerox 3010 και Xerox 3010 Editor;»

15 Προς στήριξη της απόψεώς της περί δασμολογικής κατατάξεως των συσκευών Xerox 3010 και Xerox 3010 Editor στη διάκριση 8472 90 90, η Rank Xerox υποστηρίζει ότι δεν μπορούν να εξομοιώνονται με συσκευές τηλεαντιγραφής με οπτικό σύστημα υπαγόμενες στο κεφάλαιο 90, όπως υποστηρίζει η Επιτροπή, διότι η διάταξη για ανίχνευση (scanner) δεν έχει τις ιδιότητες ενός τέτοιου οπτικού συστήματος. Η Rank Xerox ισχυρίζεται επίσης ότι από τον κανονισμό 3417/88 και τους γενικούς κανόνες κατατάξεως προκύπτει ότι οι εν λόγω συσκευές υπάγονται στη διάκριση 8472 90 90.

16 Αντιθέτως, κατά την Επιτροπή, οι συσκευές Xerox 3010 και Xerox 3010 Editor πρέπει να κατατάσσονται ως συσκευές φωτοαντιγραφής στη διάκριση 9009 12 00.

17 Εκ προοιμίου, επιβάλλεται να υπομνηστεί η πάγια νομολογία του Δικαστηρίου σύμφωνα με την οποία, χάριν της ασφαλείας δικαίου και προς διευκόλυνση των ελέγχων, το αποφασιστικό κριτήριο για τη δασμολογική κατάταξη των εμπορευμάτων πρέπει γενικά να αναζητείται στα αντικειμενικά τους χαρακτηριστικά και ιδιότητες, όπως ορίζονται στην κλάση του Κοινού Δασμολογίου και των σημειώσεων επί των τμημάτων ή των κεφαλαίων. Επίσης, για την ερμηνεία του Κοινού Δασμολογίου, οι σημειώσεις που προηγούνται των κεφαλαίων του Κοινού Δασμολογίου και οι επεξηγηματικές σημειώσεις της ονοματολογίας του Συμβουλίου Τελωνειακής Συνεργασίας αποτελούν σημαντικά στοιχεία για την ενιαία εφαρμογή του Δασμολογίου και μπορούν να θεωρηθούν γι' αυτόν τον λόγο ως χρήσιμα για την ερμηνεία του στοιχεία (βλ., συναφώς, αποφάσεις της 17ης Οκτωβρίου 1995, C-59/94 και C-64/94, Pardo & Fils και Camicas, Συλλογή 1995, σ. Ι-3159, σκέψη 10, και της 20ής Ιουνίου 1996, C-121/95, VOBIS Microcomputer, Συλλογή 1996, σ. Ι-3047, σκέψη 13).

18 Ως προς τη σχέση μεταξύ της υποστηριζομένης από τη Rank Xerox διακρίσεως (8472 90 90), της ορισθείσας από τον Inspecteur (9009 21 00) και της προτεινομένης από την Επιτροπή (9009 12 00), από το σημείο 1, στοιχείο μμ, των σημειώσεων του τμήματος XVI της ΣΟ προκύπτει ότι η κατάταξη των εν λόγω συσκευών σε μια από τις κλάσεις ή διακρίσεις του κεφαλαίου 90 θα απέκλειε την εφαρμογή των κεφαλαίων 84 και 85 ή μιας των υπαγομένων στα κεφάλαια αυτά διακρίσεων. Επομένως, πρέπει κατ' αρχάς να εξεταστεί η ενδεχόμενη κατάταξη σε μια από τις δασμολογικές κλάσεις και διακρίσεις του κεφαλαίου 90 και ειδικότερα στην κλάση 9009 («Συσκευές φωτοαντιγραφής με οπτικό σύστημα ή με επαφή και συσκευές θερμοαντιγραφής»).

19 Συναφώς, η Rank Xerox αμφισβητεί ότι οι συσκευές Xerox 3010 και Xerox 3010 Editor μπορούν να θεωρηθούν συστήματα οπτικής αναπαραγωγής, καθόσον μετατρέπουν, σε αντίθεση προς τις κλασικές συσκευές φωτοαντιγραφής, την εικόνα σε ψηφιακά δεδομένα.

20 Το επιχείρημα αυτό δεν μπορεί να γίνει δεκτό.

21 Συγκεκριμένα, όπως ορθώς επισήμανε η Επιτροπή, η κλάση 9009 περιλαμβάνει, εκτός των συσκευών φωτοαντιγραφής με οπτικό σύστημα και απευθείας αναπαραγωγή, τις συσκευές που διαθέτουν ενδιάμεσο υπόθεμα για έμμεση αναπαραγωγή. Εν προκειμένω, η έμμεση μέθοδος αναπαραγωγής συνίσταται στη μετατροπή της εικόνας σε ψηφιακά δεδομένα.

22 Συναφώς, αλυσιτελώς προβάλλεται ότι η χαρακτηριστική των δύο συσκευών έμμεση μέθοδος χρησιμοποιεί προηγμένες τεχνολογίες. Συγκεκριμένα, με την απόφαση της 19ης Νοεμβρίου 1981, 122/80, Analog Devices (Συλλογή 1981, σ. 2781, σκέψη 12), το Δικαστήριο έκρινε ότι, έστω και αν δεν μπορεί να αποκλειστεί ότι οι τεχνολογικές εξελίξεις στον οικείο βιομηχανικό τομέα δικαιολογούν τη θέσπιση νέας δασμολογικής κατατάξεως, στα αρμόδια κοινοτικά όργανα απόκειται να το λάβουν υπόψη τροποποιώντας το Κοινό Δασμολόγιο. Υπ' αυτές τις συνθήκες, ελλείψει μιας τέτοιας τροποποιήσεως, η ερμηνεία του Κοινού Δασμολογίου δεν μπορεί να ποικίλλει αναλόγως της τεχνολογικής προόδου.

23 Επομένως, με βάση τη λειτουργία τους ως συσκευών φωτοαντιγραφής, οι δύο συσκευές μπορούν να κατατάσσονται στην κλάση 9009, και ειδικότερα στη διάκριση 9009 12 00. Συγκεκριμένα, η επιλεγείσα από τον Inspecteur διάκριση 9009 21 00 δεν μπορεί να τύχει εφαρμογής, καθόσον, σύμφωνα με την περιγραφή των συσκευών στην οποία προέβη η Rank Xerox στις παρατηρήσεις της, πιθανολογείται ότι οι δύο συσκευές υπάγονται στις ηλεκτροστατικές συσκευές.

24 Εξάλλου, ο ισχυρισμός της Rank Xerox ότι οι δύο συσκευές πρέπει να εξομοιώνονται με μηχανές γραφείου και, επομένως, να υπάγονται στην κλάση 8472, και ειδικότερα στη διάκριση 8472 90 90, δεν μπορεί επίσης να γίνει δεκτός.

25 Συγκεκριμένα, η κλάση 8472 αφορά, εν είδει υπολειμμάτων, τις μηχανές γραφείου οι οποίες έχουν κυρίως μηχανική δομή και λειτουργία, όπως εξάλλου αυτό προκύπτει από την περιγραφή που δίδεται ως παράδειγμα από τη ΣΟ. Αντιθέτως, οι επίμαχες εν προκειμένω συσκευές αποτελούνται, όπως επισήμανε ο γενικός εισαγγελέας στο σημείο 13 των προτάσεών του, από στοιχεία ηλεκτρονικής φύσεως, των οποίων οι μηχανισμοί δεν μπορούν να συγκριθούν με την απλούστερη δομή που χαρακτηρίζει την υπολειμματική κατηγορία η οποία υπάγεται στην κλάση 8472.

26 Εξάλλου, η ερμηνεία αυτή δεν αποδυναμώνεται από τον κανονισμό 3417/88. Συγκεκριμένα, από την αιτιολογία του πίνακα που παρατίθεται στο παράρτημα του κανονισμού προκύπτει ότι η κατάταξη ηλεκτρονικού συστήματος εκτυπώσεως στη διάκριση αυτή γίνεται σε συνάρτηση με την πηγή της εκτυπώσεως· όταν η εκτύπωση πραγματοποιείται από απλά ψηφιακά δεδομένα και όχι από αρχικό έγγραφο, αποκλείεται η εφαρμογή της κλάσεως 9009. Επίσης, οσάκις η εκτύπωση πραγματοποιείται, όπως εν προκειμένω, από αρχικό έγγραφο, η κατάταξη πρέπει να γίνεται όχι στη διάκριση 8472 90 90 αλλά στην κλάση 9009.

27 Εκτός από την κατ' αυτόν τον τρόπο προσδιορισθείσα κατάταξή τους σε σχέση με τη λειτουργία τους ως συσκευών αντιγραφής, πρέπει να ληφθεί υπόψη, όπως επισήμανε ο γενικός εισαγγελέας στο σημείο 15 των προτάσεών του, η λειτουργία τους ως συσκευών τηλεαντιγραφής. Επομένως, οι δύο συσκευές μπορούν επίσης να καταταγούν στην κλάση 8517, η οποία αφορά ηλεκτρικές συσκευές για την ενσύρματη τηλεφωνία ή τηλεγραφία, μεταξύ των οποίων πρέπει να περιληφθούν και οι συσκευές τηλεαντιγραφής.

28 Για τη δασμολογική κατάταξη συσκευών πολλαπλών λειτουργιών στην καταλληλότερη κλάση, πρέπει κατ' αρχάς να αποκλειστεί ο κανόνας προτεραιότητας που περιέχεται στη σημείωση 3 του τμήματος XVI της ΣΟ. Συναφώς, από τη σημείωση 5 του ιδίου τμήματος προκύπτει ότι ο κανόνας προτεραιότητας αναφέρεται μόνο στις «μηχανές» που υπάγονται στα κεφάλαια 84 και 85. Κατ' εξαίρεση όμως από τη δασμολογική κλάση 8517 η οποία συνεκτιμάται κατά το μέτρο που οι εν λόγω συσκευές παρέχουν τη δυνατότητα τηλεαντιγραφής, οι συσκευές αυτές υπάγονται, ως συσκευές φωτοαντιγραφής, στο κεφάλαιο 90.

29 Επομένως, η δασμολογική κατάταξη συσκευών όπως οι επίδικες της κύριας δίκης πρέπει να γίνεται σύμφωνα με τους γενικούς κανόνες της ΣΟ.

30 Ως προς τα σύνθετα εμπορεύματα τα οποία «πρέπει, εκ πρώτης όψεως, να καταταγούν σε δύο ή περισσότερες κλάσεις», επιβάλλεται η εφαρμογή του γενικού κανόνα 3 που περιέχεται στον τίτλο Ι της ΣΟ, και ειδικότερα του κανόνα του στοιχείου του γγ. Συγκεκριμένα, ο κανόνας της ειδικότητας που περιέχει το στοιχείο αα αποκλείεται, επειδή οι δασμολογικές κλάσεις που μπορεί να τύχουν εφαρμογής ανήκουν σε διαφορετικά κεφάλαια· ο κανόνας του στοιχείου ββ δεν έχει εφαρμογή, καθόσον οι εν λόγω συσκευές δεν έχουν καμιά λειτουργία από την οποία να μπορεί να προσδιοριστεί ο ουσιώδης χαρακτήρας τους.

31 Σύμφωνα με τον γενικό κανόνα 3, στοιχείο γγ, του τίτλου Ι της ΣΟ, συσκευές όπως οι επίμαχες της κύριας δίκης πρέπει να κατατάσσονται στην τελευταία κατά σειρά αρίθμησης κλάση μεταξύ των κλάσεων που εγκύρως μπορούν να ληφθούν υπόψη. Επομένως, ενόψει των κλάσεων που μπορούν να τύχουν εφαρμογής, οι προαναφερθείσες συσκευές πρέπει να καταταγούν στη δασμολογική διάκριση 9009 12 00.

32 Στην ίδια αυτή κατάταξη προέβη επίσης, γι' αυτό το είδος σύνθετων συσκευών, και ο κανονισμός 1165/95, ο οποίος δεν ίσχυε κατά τον χρόνο των πραγματικών περιστατικών της κύριας δίκης.

33 Επομένως, ενόψει του συνόλου των ανωτέρω σκέψεων, στο υποβληθέν ερώτημα πρέπει να δοθεί η απάντηση ότι ο κανονισμός 2587/91 έχει την έννοια ότι συσκευές όπως οι συσκευές Rank Xerox 3010 και Rank Xerox 3010 Editor, οι οποίες αποτελούνται από διάταξη για ανίχνευση (scanner), ψηφιακό μηχανισμό και μηχανισμό εκτυπώσεως (laser printer), υπάγονται στη δασμολογική διάκριση 9009 12 00 του προμνησθέντος κανονισμού.

Απόφαση για τα δικαστικά έξοδα

Επί των δικαστικών εξόδων

34 Τα έξοδα στα οποία υποβλήθηκε η Επιτροπή των Ευρωπαϋκών Κοινοτήτων, που κατέθεσε παρατηρήσεις στο Δικαστήριο, δεν αποδίδονται. Δεδομένου ότι η παρούσα διαδικασία έχει ως προς τους διαδίκους της κύριας δίκης τον χαρακτήρα παρεμπίπτοντος που ανέκυψε ενώπιον του εθνικού δικαστηρίου, σ' αυτό εναπόκειται να αποφανθεί επί των δικαστικών εξόδων.

Διατακτικό

Για τους λόγους αυτούς,

ΤΟ ΔΙΚΑΣΤΗΡΙΟ

(δεύτερο τμήμα),

κρίνοντας επί του ερωτήματος που του υπέβαλε με διάταξη της 3ης Μαρτίου 1995 η Tariefcommissie, αποφαίνεται:

Ο κανονισμός (ΕΟΚ) 2587/91 της Επιτροπής, της 26ης Ιουλίου 1991, που τροποποιεί το παράρτημα Ι του κανονισμού (ΕΟΚ) 2658/87 του Συμβουλίου για τη δασμολογική και στατιστική ονοματολογία και το Κοινό Δασμολόγιο, έχει την έννοια ότι συσκευές όπως οι συσκευές Rank Xerox 3010 και Rank Xerox 3010 Editor, οι οποίες αποτελούνται από διάταξη για ανίχνευση (scanner), ψηφιακό μηχανισμό και μηχανισμό εκτυπώσεως (laser printer), υπάγονται στη δασμολογική διάκριση 9009 12 00 του προμνησθέντος κανονισμού.